## Program Hrvatske garancijske agencije za unapređivanje malih poduzetnika (pročišćeni tekst)

### NN 9/2000 (25.1.2000.), Program Hrvatske garancijske agencije za unapređivanje malih poduzetnika (pročišćeni tekst)

# HRVATSKA GARANCIJSKA AGENCIJA

Na temelju točke 12. Izmjena i dopuna Programa Hrvatske
garancijske agencije za unapređivanje malih poduzetnika (»Narodne
novine« br. 142/99), Hrvatska garancijska agencija je utvrdila
i izdala pročišćeni tekst Programa Hrvatske
garancijske agencije za unapređivanje malih poduzetnika.

Pročišćeni tekst Programa Hrvatske garancijske
agencije za unapređivanje malih poduzetnika obuhvaća
Program Hrvatske garancijske agencije za unapređivanje malih
poduzetnika (»Narodne novine« br. 16/95.), te njegove
Izmjene i dopune objavljene u »Narodnim novinama« br.
26/97. i 142/99.

Klasa: 011-04/00-1/01
Zagreb, 17. siječnja 2000.

Direktor Generalni prokurist
 **Zdravko Muraj, dipl. oec.,** v. r. **Jasna Borić,
dipl. oec.,** v. r.

## PROGRAM HRVATSKE GARANCIJSKE AGENCIJE ZA UNAPREÐIVANJE MALIH PODUZETNIKA

**- PROČIŠĆENI TEKST -**

1. SVRHA PROGRAMA

Svrha programa je ostvarivanje gospodarske politike u području
unapređivanja poduzetništva razvojem privatnih trgovačkih
društava i drugih pravnih osoba u privatnom vlasništvu,
obrtnika koji samostalno i trajno obavljaju gospodarsku djelatnost
i drugih fizičkih osoba koje ostvaruju dohodak od obavljanja
samostalnih djelatnosti - slobodnih zanimanja, te poljoprivrede
i šumarstva, sukladno važećim propisima (u daljnjem
tekstu: poduzetnici).

Mjere koje Hrvatska garancijska agencija (u daljnjem tekstu: HGA)
poduzima u okviru ovog Programa su:

- davanje garancija za kredite koje su banke i druge pravne osobe
- kreditori odobrile poduzetnicima (u daljnjem tekstu: garancije)
i

- davanje bespovratne financijske potpore za smanjenje troškova
kredita odobrenih poduzetnicima od strane banaka i drugih pravnih
osoba - kreditora (u daljnjem tekstu: potpora).

2. PRAVO NA ZAHTJEV

Pravo podnijeti zahtjev za dobivanje garancije i/ili potpore imaju
poduzetnici:

a) koji imaju sjedište, odnosno prebivalište u Republici
Hrvatskoj,

b) koji su 100% u privatnom vlasništvu, s time da najmanje
90% udjela odnosno dionica društva mora biti u vlasništvu
fizičkih osoba,

c) kod kojih vlastito učešće u financiranju
investicije iznosi najmanje 10%,

a za poduzetnike koji već posluju, uz navedene, moraju biti
ispunjeni i sljedeći uvjeti:

d) čije stanje zadnje godišnje bilance nakon odbitka
gubitka iskazanog u aktivi ne prelazi iznos 11.100.000 kuna,

e) čiji prihodi u dvanaest mjeseci prije sastavljanja zadnje
bilance ne prelaze iznos 22.200.000 kuna,

f) koji u posljednjih dvanaest mjeseci imaju u prosjeku najviše
do 100 uposlenih,

g) koji uspješno posluju prema prikazu iz zadnje bilance

h) čiji koeficijent zaduženosti ne prelazi 95%.

Zahtjev podnosi osoba koja je ovlaštena za zastupanje.

Poduzetnik nema pravo na zahtjev ako je:

a) vlasnik ili suvlasnik u dva ili više trgovačkih
društava s više od 30% udjela u svakom od njih

b) vlasnik dva ili više obrta.

3. VRSTE INVESTICIJA ZA KOJE SE MOŽE DOBITI GARANCIJA
I POTPORA

Garancija i potpora može se dobiti isključivo za projekte
koji se financiraju iz kredita, koje su odobrili kreditori ili
će ih odobriti uz garanciju HGA.

Udio trajnih obrtnih sredstava koja se financiraju iz kredita
ne može prelaziti 30% iznosa kredita.

Garancija i potpora također se može dobiti za poticanje
razvitka starih zanata.

Pravo za dobivanje garancije i potpore nemaju projekti za:

- kupnju trgovačkog društva odnosno obrta, kao i udjela
u njima,

- investicije u ugostiteljske djelatnosti koje pružaju is-

ključivo ili pretežno usluge točenja alkoholnih
pića,

- investicije u sredstva javnog priopćavanja.

Kriterije i prioritete za izdavanje garancija određuje HGA
u suradnji s nadležnim institucijama Republike Hrvatske.

4. OPĆI UVJETI

*4.1. Opći uvjeti za davanje garancije*

Za kredite do najvišeg iznosa od 400.000 kn, koje odobravaju
kreditori za financiranje investicija može se preuzeti garancija
do 80% dokumentiranih nenaplaćenih potraživanja po
osnovi glavnice kredita.

Nadzorni odbor HGA određuje u skladu s uvjetima na tržištu
kapitala najvišu kamatnu stopu za kredite za koje se može
izdati garancija HGA.

Rok garancije ovisi o trajanju otplate kredita, uključujući
i period počeka.

Visina naknade za izdane garancije iznosi 0,95% od vrijednosti
iznosa glavnice kredita, naplaćuje se jednokratno, a mijenja
se u skladu s godišnjim planom aktivnosti HGA.

Korištenje garancije pod prethodnim uvjetima moguće
je samo jednom unutar vremenskog razdoblja od 36 mjeseci, računajući
od davanja prve garancije, kao i u više pojedinačnih
iznosa, ali najviše do ukupnog iznosa kredita iz stavka 1.
ove točke.

*4.2. Opći uvjeti za dobivanje potpore*

Potpora se daje bespovratno i služi za smanjenje troškova
kredita.

Potpora se može dobiti najviše do 8% od iznosa kredita,
ali najviše do iznosa od 16.000 kuna.

Korištenje potpore pod prethodnim uvjetima moguće je
samo jednom unutar vremenskog razdoblja od 36 mjeseci, računajući
od dana isplate potpore, i u više pojedinačnih iznosa,
ali najviše do iznosa i postotka iz stavka 2. ove točke,
i to za ukupnu visinu kredita do 400.000 kn.

5. ZAHTJEV ZA DOBIVANJE GARANCIJE I POTPORE

Zahtjev za dobivanje garancije i potpore od HGA predaje se na
posebnom obrascu koji se može dobiti kod kreditora. Obrazac
mora biti u cijelosti i točno ispunjen i ovjeren od strane
poduzetnika, te kreditora, i dostavljen HGA isključivo
putem kreditora koji dodjeljuje kredit.

Molbi treba priložiti po jedan primjerak (presliku) sljedećih
dokumenata:

A. Potvrde o pravnom statusu:

- za obrtnike: obrtnica odnosno povlastica za povlaštene
obrte,

- za trgovačka društva i trgovce pojedince: rješenje
o upisu u sudski registar i sve naknadne izmjene u registraciji,
obavijest o razvrstavanju po granama djelatnosti Državnog
zavoda za statistiku, obrazac prijave potpisa. Kod više osnivača
obvezno je dostaviti Ugovor o osnivanju.

- za ostale oblike poduzetništva: dokumentacija koja je zakonom
propisana za obavljanje određene poduzetničke djelatnosti.

B. Mišljenje kreditora o procjeni podnesenog kreditnog zahtjeva

Izvješće o podnesenom kreditnom zahtjevu i obrazloženje

ključnih čimbenika koji su bili temelj prijedloga
odluke za odobravanje kredita.

C. Životopis poduzetnika i nositelja projekta

D. Investicijski projekt/poslovni plan

E. Predočenje bilance i računa dobitka i gubitka
za najmanje jednu godinu koja prethodi godini u kojoj se traži
garancija.

Za obrtnike - porezna prijava s rekapitulacijom ostvarenih prihoda
i izdataka i popisom dugotrajne imovine obrta

Bon-2, ne stariji od 30 dana od dana podnošenja zahtjeva
za garanciju.

F. Kod građevinskih projekata potrebno je priložiti presliku
građevinske dozvole, ako je zakonom predviđena.

U slučajevima kada se zahtjev za dobivanje garancije ili
potpore djelomično ili u potpunosti odbija, HGA je dužna
pismeno obavijestiti kreditora o svojoj odluci.

Ne postoji pravna osnova prema kojoj bi se nekome morala odobriti
garancija ili potpora.

6. INSTRUMENTI OSIGURANJA POVRATA I NAČIN KORIŠTENJA
KREDITA

Ukupna vrijednost instrumenata osiguranja povrata kredita, po
ovom Programu mora biti najmanje u omjeru 1:1 u odnosu na visinu
kredita, s tim da je za svaki kredit kreditor obvezan od poduzetnika
uzeti hipoteku ili fiducijarno vlasništvo na nekretnine u
vrijednosti od najmanje 30% od ukupno odobrenih kreditnih sredstava.

Ukoliko poduzetnik ne može ponuditi hipoteku veću od
navedene vrijednosti, kreditor je obvezan, od poduzetnika uzeti
druge instrumente osiguranja, kao što su:

- založno pravo ili fiducijarno vlasništvo na pokretninama,
ili imovini nabavljenoj iz kredita, pri čemu navedeno mora
biti osigurano kod osiguravajućeg društva, a polica
vinkulirana u korist kreditora

- jamci

- mjenice korisnika kredita i osobne mjenice osnivača odn.
vlasnika (ukoliko se radi o pravnoj osobi)

- zadužnice

- ostala zakonom predviđena sredstva osiguranja.

U posebno obrazloženim slučajevima HGA može odustati
od traženja pojedinih instrumenata osiguranja povrata kredita,
i prihvatiti druge zamjenske instrumente osiguranja.

Sredstva za koje je odobren kredit moraju se izravno doznačiti
dobavljačima u skladu s predračunima i fakturama
za robu i usluge iz kreditnog zahtjeva. Gotovinska isplata moguća
je najviše u iznosu od 10% od ukupno odobrenog iznosa kredita.
Veća gotovinska isplata moguća je uz prethodni pismeni
pristanak HGA u izuzetnim slučajevima.

7. KONTROLA

Kreditor je obvezan kontrolirati namjensko trošenje kredita
i o svim bitnim saznanjima odmah izvijestiti HGA. U slučaju
nenamjenskog korištenja kredita HGA ima pravo opozvati garanciju.

HGA ima pravo uvida u svu dokumentaciju kreditora koja se odnosi
na kredit, kao i uvid u poslovnu dokumentaciju poduzetnika u njihovim
poslovnim prostorijama.

Poduzetnik je obvezan putem kreditora dostavljati godišnja
financijska izvješća, nakon njihove izrade prema zakonskim
rokovima, za cjelokupno vrijeme trajanja garancije.

Poduzetnik je također obvezan o važnim izvanrednim događajima
koji utječu na njegovo poslovanje, odmah obavijestiti kreditora,
koji je u obvezi izvještavanja HGA.

8. ODNOSI HGA S KREDITORIMA

Odnosi HGA s kreditorima i poduzetnicima, i njihova međusobna
prava i obveze definiraju se posebnim ugovorom.

9. ZAVRŠNE ODREDBE

Ovaj pročišćeni tekst Programa objavljuje se
u »Narodnim novinama«.

Pročišćeni tekst, NN 9/2000-101